Document ID: 32006D0662

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Σεπτεμβρίου 2006
περί της χρηματοδοτικής συνεισφοράς της Κοινότητας για τη διενέργεια βασικής μελέτης στα κράτη μέλη σχετικά με τον επιπολασμό της Salmonella στις γαλοπούλες
[κοινοποιηθείσα υπό τον αριθμό Ε(2006) 4308]
(2006/662/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 20,
Εκτιμώντας τα ακόλουθα:
(1)
Δυνάμει της απόφασης 90/424/ΕΟΚ, η Κοινότητα αναλαμβάνει ή ενισχύει τα κράτη μέλη ώστε να λαμβάνουν τα τεχνικά και επιστημονικά μέτρα που είναι αναγκαία για την ανάπτυξη νομοθεσίας και εκπαίδευσης ή κατάρτισης στον κτηνιατρικό τομέα.
(2)
Σύμφωνα με το άρθρο 4 του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (2), πρέπει να καθοριστεί κοινοτικός στόχος για τη μείωση του επιπολασμού της σαλμονέλας σε σμήνη γαλοπούλων έως το τέλος του 2007.
(3)
Για να καθοριστεί ο κοινοτικός στόχος πρέπει να υπάρχουν συγκρίσιμα στοιχεία για τον επιπολασμό της σαλμονέλας σε πληθυσμούς γαλοπούλων στα κράτη μέλη. Τα στοιχεία αυτά δεν είναι διαθέσιμα και κατά συνέπεια πρέπει να διεξαχθεί ειδική μελέτη με στόχο την παρακολούθηση του επιπολασμού της σαλμονέλας στις γαλοπούλες για όσο χρονικό διάστημα κρίνεται απαραίτητο ώστε να συνεκτιμηθούν πιθανές εποχικές διακυμάνσεις.
(4)
Η μελέτη θα παράσχει τις τεχνικές πληροφορίες που είναι απαραίτητες για την ανάπτυξη κοινοτικής νομοθεσίας στον κτηνιατρικό τομέα. Δεδομένου ότι είναι σημαντικό να συλλεγούν συγκρίσιμα στοιχεία για τον επιπολασμό της σαλμονέλας στις γαλοπούλες στα κράτη μέλη, πρέπει να χορηγηθεί χρηματοδοτική συνεισφορά από την Κοινότητα για την τήρηση των ειδικών απαιτήσεων της μελέτης. Είναι σκόπιμο να επιστραφεί το 100 % των δαπανών που πραγματοποιούνται για εργαστηριακές δοκιμές, έως ένα ανώτατο όριο. Όλες οι άλλες δαπάνες, όπως δειγματοληψία, οδοιπορικά, διαχείριση κτλ., δεν πρέπει να είναι επιλέξιμες για κοινοτική χρηματοδοτική συνεισφορά.
(5)
Η χρηματοδοτική συνεισφορά της Κοινότητας χορηγείται εφόσον η μελέτη διεξάγεται σύμφωνα με τις σχετικές διατάξεις της κοινοτικής νομοθεσίας και υπό τον όρο ότι πληρούνται ορισμένες άλλες προϋποθέσεις.
(6)
Η χρηματοδοτική συνεισφορά της Κοινότητας χορηγείται εφόσον οι προβλεπόμενες ενέργειες όντως πραγματοποιούνται και υπό την προϋπόθεση ότι οι αρχές παρέχουν όλες τις αναγκαίες πληροφορίες εντός των καθορισμένων προθεσμιών.
(7)
Πρέπει να διευκρινιστεί η συναλλαγματική ισοτιμία που θα χρησιμοποιηθεί για τη μετατροπή των αιτήσεων πληρωμών που υποβάλλονται σε εθνικά νομίσματα, όπως ορίζεται στο άρθρο 1 στοιχείο δ) του κανονισμού (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ (3).
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στόχος της μελέτης και γενικές διατάξεις
1. Διεξάγεται μελέτη για να εκτιμηθεί ο επιπολασμός ειδών της Salmonella σε ολόκληρη την Κοινότητα σε
-
σμήνη γαλοπούλων πάχυνσης, τα οποία υποβάλλονται σε δειγματοληψία κατά τις τρεις τελευταίες εβδομάδες πριν εγκαταλείψουν την επιλεγμένη εκμετάλλευση για να σφαγούν·
-
σμήνη γαλοπούλων αναπαραγωγής κατά τις 9 τελευταίες εβδομάδες πριν την εξολόθρευση.
2. Τα αποτελέσματα της μελέτης χρησιμοποιούνται για τον καθορισμό κοινοτικών στόχων όπως προβλέπεται στο άρθρο 4 του κανονισμού (ΕΚ) αριθ. 2160/2003.
3. Η μελέτη καλύπτει περίοδο ενός έτους, η οποία αρχίζει την 1η Οκτωβρίου 2006.
4. Για τους σκοπούς της παρούσας απόφασης, ως «αρμόδια αρχή» νοείται η αρχή ή οι αρχές ενός κράτους μέλους, όπως ορίζεται στο άρθρο 3 του κανονισμού (ΕΚ) αριθ. 2160/2003.
Άρθρο 2
Πλαίσιο της δειγματοληψίας
1. Για τους σκοπούς της μελέτης, τα κράτη μέλη διοργανώνουν δειγματοληψία σε σμήνη γαλοπούλων η οποία θα πραγματοποιηθεί από την 1η Οκτωβρίου 2006 σε εκμεταλλεύσεις που περιλαμβάνουν τουλάχιστον 500 πουλερικά πάχυνσης ή 250 πουλερικά αναπαραγωγής. Σε κάθε επιλεγμένη εκμετάλλευση πάχυνσης γαλοπούλων, πραγματοποιείται δειγματοληψία σε ένα σμήνος κατάλληλης ηλικίας.
Ωστόσο, σε χώρες όπου ο υπολογισθείς αριθμός σμηνών που πρέπει να υποβληθούν σε δειγματοληψία είναι μεγαλύτερος από τον αριθμό των διαθέσιμων εκμεταλλεύσεων με τουλάχιστον τον προαναφερόμενο αριθμό πουλερικών, προκειμένου να επιτευχθεί ο υπολογισθείς αριθμός σμηνών, μπορεί να διεξάγεται δειγματοληψία έως και σε τέσσερα σμήνη της ίδιας εκμετάλλευσης. Όπου είναι δυνατόν, τα επιπλέον σμήνη από την ίδια εκμετάλλευση πρέπει να προέρχονται από διαφορετικούς ορνιθώνες και τα δείγματα να λαμβάνονται σε διαφορετικές εποχές.
Εάν ο αριθμός των σμηνών που πρέπει να υποβληθούν σε δειγματοληψία εξακολουθεί να είναι ανεπαρκής, μπορούν να υποβάλλονται σε δειγματοληψία περισσότερα από τέσσερα σμήνη από την ίδια εκμετάλλευση, με έμφαση στις μεγαλύτερες εκμεταλλεύσεις.
2. Η δειγματοληψία πραγματοποιείται από την αρμόδια αρχή ή υπό την εποπτεία της.
Άρθρο 3
Ανίχνευση της Salmonella spp. και προσδιορισμός του οροτύπου των σχετικών απομονωθέντων στελεχών
1. Η ανίχνευση ειδών Salmonella και ο προσδιορισμός του οροτύπου των σχετικών απομονωθέντων στελεχών πραγματοποιούνται στα εθνικά εργαστήρια αναφοράς για τη σαλμονέλα.
Ωστόσο, εάν το εθνικό εργαστήριο αναφοράς δεν έχει τη δυνατότητα να διεξαγάγει όλες τις αναλύσεις ή αν δεν ασχολείται συστηματικά με την ανίχνευση, οι αρμόδιες αρχές μπορούν να αναθέσουν τη διεξαγωγή των αναλύσεων σε περιορισμένο αριθμό άλλων εργαστηρίων τα οποία ασχολούνται με τον επίσημο έλεγχο της σαλμονέλας.
Τα εργαστήρια αυτά πρέπει να διαθέτουν αποδεδειγμένη πείρα στη χρήση της απαιτούμενης μεθόδου ανίχνευσης, να εφαρμόζουν σύστημα διασφάλισης της ποιότητας που συμμορφώνεται με το πρότυπο ISO 17025, και να επιβλέπονται από το εθνικό εργαστήριο αναφοράς.
2. Η ανίχνευση των ειδών της Salmonella πραγματοποιείται σύμφωνα με τη μέθοδο που συνιστά το κοινοτικό εργαστήριο αναφοράς για τη σαλμονέλα.
3. Ο ορότυπος των σχετικών απομονωθέντων στελεχών προσδιορίζεται σύμφωνα με το σύστημα Kaufmann-White.
Άρθρο 4
Συλλογή στοιχείων, αξιολόγηση και υποβολή εκθέσεων
1. Η εθνική αρχή που είναι αρμόδια για την εκπόνηση της ετήσιας εθνικής έκθεσης σύμφωνα με το άρθρο 9 παράγραφος 1 της οδηγίας 2003/99/ΕΚ (4) συλλέγει και αξιολογεί τα αποτελέσματα σύμφωνα με το άρθρο 3 της παρούσας απόφασης, με βάση το πλαίσιο δειγματοληψίας του άρθρου 2, και υποβάλλει όλα τα απαραίτητα στοιχεία καθώς και την αξιολόγησή της στην Επιτροπή.
2. Η Επιτροπή διαβιβάζει τα δεδομένα στην Ευρωπαϊκή Αρχή για την Ασφάλεια των Τροφίμων προς εξέταση.
3. Τα συνολικά εθνικά στοιχεία και τα αποτελέσματα δημοσιοποιούνται κατά τρόπο ώστε να εξασφαλίζεται η εμπιστευτικότητα.
Άρθρο 5
Τεχνικές προδιαγραφές
Τα καθήκοντα και οι δραστηριότητες που αναφέρονται στα άρθρα 2, 3 και 4 της παρούσας απόφασης εκτελούνται σύμφωνα με τις τεχνικές προδιαγραφές οι οποίες παρουσιάστηκαν στη συνεδρίαση της μόνιμης επιτροπής για την τροφική αλυσίδα και την υγεία των ζώων στις … και δημοσιεύτηκαν στο δικτυακό τόπο της Επιτροπής http://europa.eu.int/comm/food/food/biosafety/salmonella/impl_reg_en.htm
Άρθρο 6
Καλυπτόμενες δαπάνες από τη χρηματοδοτική συνεισφορά της Κοινότητας
1. Η Κοινότητα παρέχει χρηματοδοτική συνεισφορά για τις δαπάνες που πραγματοποιούν τα κράτη μέλη για εργαστηριακές δοκιμές, δηλ. βακτηριολογική ανίχνευση ειδών της Salmonella και προσδιορισμό του οροτύπου των σχετικών απομονωθέντων στελεχών.
2. Η μέγιστη χρηματοδοτική συνεισφορά της Κοινότητας ανέρχεται σε 20 ευρώ ανά δοκιμή βακτηριολογικής ανίχνευσης των ειδών της Salmonella και σε 30 ευρώ για τον προσδιορισμό του οροτύπου των σχετικών απομονωθέντων στελεχών.
3. Η χρηματοδοτική συνεισφορά της Κοινότητας δεν μπορεί να υπερβαίνει τα ποσά που καθορίζονται στο παράρτημα Ι για όλη τη διάρκεια της μελέτης.
Άρθρο 7
Όροι για τη χορήγηση της χρηματοδοτικής συνεισφοράς της Κοινότητας
1. Η χρηματοδοτική συνεισφορά που προβλέπεται στο άρθρο 6 χορηγείται στα κράτη μέλη υπό την προϋπόθεση ότι η μελέτη διεξάγεται σύμφωνα με τις σχετικές διατάξεις της κοινοτικής νομοθεσίας, συμπεριλαμβανομένων των κανόνων για τον ανταγωνισμό και την ανάθεση δημόσιων συμβάσεων, και εφόσον πληρούνται οι ακόλουθες προϋποθέσεις:
α)
να τεθούν σε ισχύ, έως την 1η Οκτωβρίου 2006, οι κατάλληλες νομοθετικές, κανονιστικές και διοικητικές διατάξεις για τη διεξαγωγή της μελέτης·
β)
να διαβιβαστεί, έως την 28η Φεβρουαρίου 2007, έκθεση προόδου που να καλύπτει το πρώτο τρίμηνο της μελέτης· Η έκθεση προόδου πρέπει να περιλαμβάνει όλες τις πληροφορίες που παρέχονται στο κεφάλαιο 6 «Υποβολή εκθέσεων» των τεχνικών προδιαγραφών οι οποίες αναφέρονται στο άρθρο 5·
γ)
να υποβληθεί, έως την 31η Οκτωβρίου 2007 το αργότερο, τελική έκθεση σχετικά με την τεχνική εκτέλεση της μελέτης, συνοδευόμενη από τα παραστατικά των δαπανών που πραγματοποιήθηκαν και τα αποτελέσματα που επιτεύχθηκαν κατά την περίοδο από την 1η Οκτωβρίου 2006 έως την 30ή Σεπτεμβρίου 2007· τα παραστατικά των δαπανών που πραγματοποιήθηκαν πρέπει να περιλαμβάνουν τουλάχιστον τις πληροφορίες που ορίζονται στο παράρτημα ΙΙ·
δ)
η μελέτη να εφαρμοστεί αποτελεσματικά.
2. Προκαταβολή ίση με το 50 % του συνολικού ποσού που αναφέρεται στο παράρτημα I μπορεί να καταβληθεί ύστερα από αίτηση του ενδιαφερόμενου κράτους μέλους.
3. Η μη τήρηση της προθεσμίας που αναφέρεται στην παράγραφο 1 στοιχείο γ) συνεπάγεται προοδευτική μείωση της χρηματοδοτικής συνεισφοράς που καταβάλλεται, ίση με το 25 % του συνολικού ποσού έως τις 15 Νοεμβρίου 2007, το 50 % έως την 1η Δεκεμβρίου 2007 και το 100 % έως τις 15 Δεκεμβρίου 2007.
Άρθρο 8
Συναλλαγματική ισοτιμία για αιτήσεις σε εθνικά νομίσματα
Η συναλλαγματική ισοτιμία που εφαρμόζεται για αιτήσεις που υποβάλλονται σε εθνικά νομίσματα για το μήνα «n» είναι η ισοτιμία της δέκατης ημέρας του μήνα «n + 1» ή της πρώτης ημέρας πριν από την ημέρα για την οποία υπάρχει επίσημη ισοτιμία.
Άρθρο 9
Εφαρμογή
Η παρούσα απόφαση τίθεται σε ισχύ την 1η Οκτωβρίου 2006.
Άρθρο 10
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 29 Σεπτεμβρίου 2006.

Labels: 12
0
15
6